Сабор у імя свяціцеля Мікалая Цудатворца. Быў галоўным (кафедральным) храмам Бярэсця ў XIV–XIX стст. Збудаваны ён, верагодна, на месцы больш старажытнай драўлянай царквы, размяшчаўся на месцы цэнтральнага вострава сучаснай крэпасці. Па архітэктуры адносіўся да храмаў абарончага тыпу, уяўляў сабой чатырохкутны ў плане будынак з дзвюма вежамі на фасадзе. Інтэр’ер храма і іканастас былі выкананы ў візантыйскім стылі, адрозніваліся высокамастацкай работай. У іканастасе было шмат абразоў старога пісьма. Галоўнай святыняй храма з’яўлялася шанаваная ў народзе цудатворная ікона свяціцеля Мікалая.